6. pielikums

Alūksnes novada pašvaldības

saistošajiem noteikumiem Nr.\_\_/2025

**Alūksnes novada sociāli ekonomiskā situācija un**

**pašvaldības domes priekšsēdētāja ziņojums**

Latvijas un Alūksnes novada ekonomikā 2024. gadā ārējo apstākļu ietekmē bija vērojama ekonomiskās aktivitātes samazināšanās, iekšzemes kopprodukts bija par 0,9 % mazāks nekā iepriekšējā gadā. Atsevišķās jomās ekonomiskās aktivitātes kritums bija visai būtisks, piemēram, transporta sektorā – par 8,5 %, būvniecībā – par 5,6 %, apstrādes rūpniecībā – par 4,7 % pret attiecīgo iepriekšējā gada periodu, tirdzniecības sektorā ekonomiskā aktivitāte palielinājās par 2,3 %.

Finanšu ministrija un Latvijas Banka 2025. gadā prognozē iekšzemes kopprodukta pieaugumu valstī attiecīgi par 2,6 % un 2,9 %. 2024. gada pirmajā pusē inflācija samazinājās līdz 0,7 % pret iepriekšējā gada attiecīgo periodu jūlijā un augustā, taču gada pēdējos mēnešos bija vērojams neliels patēriņa cenu pieaugums līdz 2,2 % novembrī. Augstāka inflācija bija vērojama tieši pārtikas preču un pakalpojumu cenu jomā. Būvniecības cenu pieaugums gada laikā saglabājās 1,6 % –2,4 % robežās.

2024. gada laikā valstī kopumā turpinājās straujš vidējās darba samaksas pieaugums, gada pirmajos trīs ceturkšņos pārsniedzot attiecīgo iepriekšējā gada līmeni par 9 % –11 %, vispārējās valdības sektorā pat par 10 % –19 %. Samazinoties inflācijai, straujais darba samaksas pieaugums nodrošināja arī strādājošo reālās darba samaksas palielinājumu.

Saskaņā ar Finanšu ministrijas prognozēm vidējā darba samaksa valstī 2025. gadā palielināsies par 6,3 %, gada vidējā inflācija būs 2,2 %. Tomēr jāņem vērā, ka, ieviešot jauno Eiropas Savienības ekonomikas pārvaldības sistēmas pamatprincipu publiskās pārvaldes izdevumu ierobežošanai, darba samaksas pieaugums vispārējās valdības sektorā 2025. gada nedrīkstēs pārsniegt 2,6 %, kas var ietekmēt arī prognozēto vidējās darba samaksas pieaugumu.

Finanšu tirgū 2024. gada laikā bija vērojams kredīta procentu likmju samazinājums, *Euribor* 12 mēnešu likmei samazinoties no 3,5 % līdz 2,4 % gada beigās. Samazinājās arī Valsts kases aizdevumu likmes pašvaldībām, taču daudz mazākā apmērā, 10 gadu aizdevuma fiksētajai likmei samazinoties no 3,8 % gada sākumā līdz 3,6 % gada beigās *(Finanšu ministrijas dati).*

Alūksnes novada pašvaldība turpina strādāt saskaņā ar 2021.gada 23.decembrī Alūksnes novada pašvaldības domes lēmumā Nr.367 apstiprināto Alūksnes novada attīstības programmu 2022.-2027. gadam, kas ir vidēja termiņa teritorijas attīstības plānošanas dokuments un kas nosaka prioritātes un pasākumu kopumu, atbildīgos īstenotājus un finanšu resursus pašvaldības ilgtermiņa mērķu īstenošanai.

Pašvaldības darbības finansiālo pamatu veido budžets, kas ir svarīgākais instruments pašvaldības autonomo funkciju izpildes nodrošināšanai, ekonomisko un sociālo vajadzību sabalansēšanai, kā arī teritorijas ilgtermiņa attīstībai. 2024.gadā faktiski saņemtais iedzīvotāju ienākuma nodoklis bija par 527 922 EUR lielāks nekā plānots 2024.gadam. 2025.gadā budžeta izaicinājumi saistās ar nākotnes Eiropas Savienības fondu projektu īstenošanu.

Alūksnes novadu veido 16 teritoriālās vienības (15 pagasti un pilsēta) ar administratīvo centru Alūksnes pilsētā. Novads aizņem 169724 ha zemes (*VZD dati uz 01.01.2024.*), no tās 43141 ha lauksaimniecībā izmantojamā zeme -25%, savukārt 106606 ha meži - 63%. Pēdējo 4 gadu laikā par 2% samazinājusies lauksaimniecībā izmantojamās zemes platība, savukārt mežu platība ir palielinājusies par 2% *(VZD aktualizētie dati uz 01.01.2025. nav pieejami).*

Uz 2025. gada 1. janvāri Alūksnes novadā deklarēta dzīvesvieta ir 13 878 iedzīvotājiem, Alūksnes pilsētā 6 500 iedzīvotāji.

|  |
| --- |
|  |
| ***Deklarēto iedzīvotāju skaits uz 01.01.2025.***  *Avots: Pilsonības un migrācijas lietu pārvalde* |

Pašvaldībā turpina sarukt iedzīvotāju skaits, bet šī tendence ir novērojama gan Vidzemē, gan valstī kopumā. Alūksnes pilsētā iedzīvotāju skaita samazināšanās notiek lēnāk nekā Alūksnes novada lauku teritorijā. Pēdējā gada dati parāda to, ka iedzīvotāju skaits Alūksnes novadā kopā ir samazinājies par 337 iedzīvotājiem, savukārt Alūksnes pilsētā tas ir samazinājies par 166 iedzīvotājiem.

64,44 % (8943) no kopējā deklarēto iedzīvotāju skaita ir darbspējas vecumā, 22,94 % (3184) pēc darbspējas vecuma un 12,62 % (1751) līdz darbspējas vecumam.

|  |
| --- |
|  |
| ***Deklarēto iedzīvotāju sadalījums pēc darbspējas vecuma, uz 01.01.2025.***  *Avots: Pilsonības un migrācijas lietu pārvalde* |

Alūksnes novadā pēc Lursoft statistikas datiem ekonomiski aktīvi uzņēmumi ir 1488. Pēc NACE klasifikatora populārākās uzņēmējdarbības nozares Alūksnes novadā ir lauksaimniecības, mežsaimniecības un zivsaimniecības sektori, pakalpojumu nozare, vairumtirdzniecība un mazumtirdzniecība. Nozīmīgu lomu novada nodarbinātībā ieņem arī būvniecības, profesionālo, zinātnisko un tehnisko pakalpojumu un apstrādes rūpniecības nozares.

***Ekonomiski aktīvie uzņēmumi Alūksnes novadā, 2017.-2024.***

*Avots: Lursoft*

Katru gadu tiek gan reģistrēti jauni uzņēmumi, gan likvidēti uzņēmumi. 2024. gadā tika jaunreģistrēti 36 uzņēmumi novadā, savukārt likvidēti 4 uzņēmumi. Likvidēto uzņēmumu skaits ir samazinājies, salīdzinot ar 43 pērnajā gadā.

Populārākās nozares, kurās tika reģistrēti uzņēmumi 2024. gadā, ir būvniecība un arhitektūra; automobiļu un motociklu remonts, tirdzniecība, transports un sauszemes pārvadājumi; ceļojumu un reklāmas aģentūras; vairumtirdzniecība un mazumtirdzniecība; ražošana.

***Reģistrētie un likvidētie uzņēmumi Alūksnes novadā, 2017.-2024.***

*Avots: Lursoft*

Nodarbināto skaits valstī 2024. gadā būtiski nemainījās. Alūksnes novadā ir vērojama strauja bezdarba līmeņa samazināšanās - 2024. gadā bezdarba līmenis samazinājies līdz 5,1%. Kopumā bezdarba līmenis ir zemāks nekā valstī un Vidzemes reģionā vidējais reģistrētā bezdarba līmenis. Finanšu ministrija prognozē, ka 2025. gadā nodarbināto iedzīvotāju skaits valstī saglabāsies nemainīgs.

|  |
| --- |
|  |
| ***Bezdarba līmenis uz 31.12.2024, %***  *Avots: Nodarbinātības valsts aģentūra* |

Lai veicinātu Alūksnes novada attīstību, 2025. gadā, tāpat kā iepriekšējos gados, iespēju robežās tiks piesaistīti Eiropas Savienības fondu līdzekļi un ieplānoti pašvaldības budžeta līdzekļi Alūksnes novada attīstības programmas 2022.-2027. gadam Rīcības un Investīciju plānu realizācijai, un, ja būs nepieciešams, arī Valsts kases aizņēmuma līdzekļi projektu priekšfinansēšanai saskaņā ar normatīvajiem aktiem. No Alūksnes novada attīstības programmas 2022.-2027. gadam Investīciju plāna uz 2024. gada beigām kopā ir realizētas aktivitātes 34% apmērā un 15% apmērā ir realizācijas procesā.

2025. gadā turpināsies uzsākto projektu realizācija:

1. Interreg VI-A Igaunijas-Latvijas pārrobežu sadarbības programmas 2021.-2027. gadam projekts “Vietējo sporta kopienu aktivizēšana no pierobežas reģioniem, izmantojot pārrobežu sadarbību”/“The activation of local sport communities from border regions through cross-border cooperation” SPORTS VISIEM/ SPORTS FOR ALL.

2. Eiropas Savienības kohēzijas politikas programmas 2021.–2027. gadam 5.1.1. specifiskā atbalsta mērķa “Vietējās teritorijas integrētās sociālās, ekonomiskās un vides attīstības un kultūras mantojuma, tūrisma un drošības veicināšana pilsētu funkcionālajās teritorijās” 5.1.1.3. pasākuma “Publiskās ārtelpas attīstība” projekts “Publiskās ārtelpas attīstīšana Alūksnes pilsētas funkcionālajā teritorijā”.

3. Eiropas Savienības kohēzijas politikas programmas 2021.–2027. gadam 6.1.1. specifiskā atbalsta mērķa “Pārejas uz klimatneitralitāti radīto ekonomisko, sociālo un vides seku mazināšana visvairāk skartajos reģionos” 6.1.1.3. pasākumā “Atbalsts uzņēmējdarbībai nepieciešamās publiskās infrastruktūras attīstībai, veicinot pāreju uz klimatneitrālu ekonomiku” projekts “Infrastruktūras izveide Alūksnē, Alūksnes novadā”.

4. Eiropas Savienības Atveseļošanas un noturības mehānisma plāna 3.1. reformu un investīciju virziena “Reģionālā politika” 3.1.2.1.i. investīcijas “Publisko pakalpojumu un nodarbinātības pieejamības veicināšanas pasākumi cilvēkiem ar funkcionāliem traucējumiem” otrās kārtas “Atbalsta pasākumi cilvēkiem ar invaliditāti mājokļu vides pieejamības nodrošināšanai” projekts “Vides pieejamības nodrošināšanai personu ar invaliditāti mājokļos”.

5. Eiropas Savienības kohēzijas politikas programmas 2021.–2027. gadam 4.1.2. specifiskā atbalsta mērķa “Uzlabot vienlīdzīgu un savlaicīgu piekļuvi kvalitatīviem, ilgtspējīgiem un izmaksu ziņā pieejamiem veselības aprūpes, veselības veicināšanas un slimību profilakses pakalpojumiem, uzlabojot veselības aprūpes sistēmu efektivitāti un izturētspēju” 4.1.2.2. pasākuma “Veselības veicināšanas un slimību profilakses pasākumu īstenošana vietējai sabiedrībai” projekts “Esi vesels Bānīša zemē”.

6. Eiropas Savienības kohēzijas politikas programmas 2021.–2027. gadam 4.3.1. specifiskā atbalsta mērķa “Veicināt sociāli atstumto kopienu, mājsaimniecību ar zemiem ienākumiem un nelabvēlīgā situācijā esošo grupu, tostarp cilvēku ar īpašām vajadzībām sociāli ekonomisko integrāciju, īstenojot integrētas darbības, tostarp nodrošinot mājokli un sociālos pakalpojumus” 4.3.1.3. pasākuma “Sociālo mājokļu atjaunošana vai jaunu sociālo mājokļu būvniecība” projekts “Sociālo mājokļu atjaunošana”.

7. Eiropas Savienības kohēzijas politikas programmas 2021.–2027. gadam 5.1.1. specifiskā atbalsta mērķa “Vietējās teritorijas integrētās sociālās, ekonomiskās un vides attīstības un kultūras mantojuma, tūrisma un drošības veicināšana pilsētu funkcionālajās teritorijās” 5.1.1.1. pasākuma “Infrastruktūra uzņēmējdarbības atbalstam” projekts “Infrastruktūra uzņēmējdarbības atbalstam Alūksnes pilsētā”.

8. Eiropas Savienības kohēzijas politikas programmas 2021.–2027. gadam 4.3.5. specifiskā atbalsta mērķa “Uzlabot vienlīdzīgu un savlaicīgu piekļuvi kvalitatīviem, ilgtspējīgiem un izmaksu ziņā pieejamiem pakalpojumiem; pilnveidot sociālās aizsardzības sistēmas, tostarp veicināt sociālās aizsardzības pieejamību; uzlabot ilgtermiņa aprūpes pakalpojumu pieejamību, efektivitāti un izturētspēju” 4.3.5.1. pasākuma “Sabiedrībā balstītu sociālo pakalpojumu pieejamības palielināšana” projekts “Sabiedrībā balstītu sociālo pakalpojumu pieejamības palielināšana Alūksnes novadā”.

9. Eiropas Savienības kohēzijas politikas programmas 2021.–2027. gadam 6.1.1. specifiskā atbalsta mērķa “Pārejas uz klimatneitralitāti radīto ekonomisko, sociālo un vides seku mazināšana visvairāk skartajos reģionos” 6.1.1.6. pasākuma “Bezemisiju transportlīdzekļu izmantošanas veicināšana pašvaldībās” projekts “Bezemisiju transportlīdzekļu izmantošanas veicināšana Alūksnes novadā”.

10. Interreg VI-A Igaunijas-Latvijas pārrobežu sadarbības programmas 2021.-2027. gadam projekts projekts “Atklājot mantojumu - Mūsdienīgs un inovatīvs kultūras mantojuma mācību risinājums pašvaldību skolām un bērnudārziem - Mantojuma ieskauts”.

11. Eiropas Savienības Atveseļošanas un noturības mehānisma plāna 3.1. reformu un investīciju virziena “Reģionālā politika” 3.1.1.6.i. investīcijas “Pašvaldību funkciju īstenošanai un pakalpojumu sniegšanai nepieciešamo bezemisiju transportlīdzekļu iegāde” projekts “Elektroautobusu iegāde izglītojamo mobilitātes veicināšanai un skolu tīkla sasniedzamības nodrošināšanai Alūksnes novadā”.

12. Eiropas Savienības Atveseļošanas un noturības mehānisma plāna 2. komponentes “Digitālā transformācija” reformu un investīciju virziena 2.3. “Digitālās prasmes” reformas 2.3.2.r. “Digitālās prasmes sabiedrības un pārvaldes digitālajai transformācijai” 2.3.2.1.i. investīcijas “Digitālās prasmes iedzīvotājiem t.sk. jauniešiem” projekts 2.3.2.1.i.“Digitālā darba ar jaunatni sistēmas attīstība pašvaldībās”.

13. Programmas “Erasmus +” 1. pamatdarbības “Jaunatnes līdzdalības projekti” projekts “Sarunu karuselis”.

14. Jaunatnes politikas valsts programmas 2025.-2027. gadam iniciatīvas “Kontakts” projekts.

15. Valsts Kultūrkapitāla fonda mērķprogrammas projektu konkursa “Muzeju nozares attīstības programma” projekts “Alūksnes novada muzeja pastāvīgās ekspozīcijas “Drūmākās lappuses Latvijas valsts vēsturē. Deportācijas” pārveide un modernizācija”.

17. Valsts Kultūrkapitāla fonda 2024. gada 3. kultūras projektu konkursa projekts “Alūksnes Jaunās pils kāpņu telpas ziemeļu un rietumu sienas gleznojumu restaurācija un rekonstrukcija”.

2025. gadā tiks uzsākta projektu realizācija:

1. Eiropas Savienības kohēzijas politikas programmas 2021.–2027. gadam 2.1.3. specifiskā atbalsta mērķa “Veicināt pielāgošanos klimata pārmaiņām, risku novēršanu un noturību pret katastrofām” 2.1.3.1. pasākuma “Pašvaldību pielāgošanās klimata pārmaiņām” projekts “Pielāgošanās klimata pārmaiņām un plūdu risku mazināšana, veicot ilgtspējīgas infrastruktūras izveidi un atjaunošanu Alūksnes pilsētā”.

2. Eiropas Savienības kohēzijas politikas programmas 2021.–2027. gadam 5.1.1. specifiskā atbalsta mērķa “Vietējās teritorijas integrētās sociālās, ekonomiskās un vides attīstības un kultūras mantojuma, tūrisma un drošības veicināšana pilsētu funkcionālajās teritorijās” 5.1.1.1. pasākuma “Infrastruktūra uzņēmējdarbības atbalstam” projekts “Uzņēmējdarbības attīstībai nepieciešamās infrastruktūras izbūve Alūksnes novadā” (1.kārta).

3. Satiksmes ministrijas atbalsts tranzītielu sakārtošanai projekts “Pils ielas posma pārbūve Alūksnē”.

4. Eiropas Savienības kohēzijas politikas programmas 2021.–2027. gadam 6.1.1. specifiskā atbalsta mērķa “Pārejas uz klimatneitralitāti radīto ekonomisko, sociālo un vides seku mazināšana visvairāk skartajos reģionos” 6.1.1.3. pasākumā “Atbalsts uzņēmējdarbībai nepieciešamās publiskās infrastruktūras attīstībai, veicinot pāreju uz klimatneitrālu ekonomiku” projekts 1. kārtas, 2. uzsaukumā.

Domes priekšsēdētājs Dz.ADLERS